Lucio Malevertől Jose Armandóig – Az Esmeralda szereplői 23 évvel a bemutató után
23 éve mutatták be az Esmeralda szappanoperát. Van olyan szereplő, akinek azóta mocskos, zaklató, szexuális üzenetek miatt kellett bíróságra állnia, míg kolléganőjét elrabolták az éjszaka közepén. Megnéztük, mi történt a szereplőkkel.
Juana – Raquel Pankowsky

A most 70 éves színésznő alakította Dr. Malaver bejárónőjét. Raquel ma is aktívan dolgozik, legutóbbi sorozatát 2018 végén mutatták be. 11 éves korától láncdohányos volt, mely majdnem az életébe került. Amikor tüdeje miatt kórházba került, és közölték vele, hogy el kell hagynia a cigarettát, azt mondta, élete legnehezebb, de legjobb döntését hozta. Hónapokig lakott egy szanatóriumban, mire kigyógyult függőségéből, de azóta sem gyújtott rá.

Georgina Montalvo és Dr. Bernardo Pérez-Montalvo – Gustavo Rojo és Ana Patricia Rojo

Nemcsak a sorozatban, de a valóságban is apa-lánya párosról van szó. Többször is szerepeltek együtt, utolsó közös munkájuk A sors útjai című sorozat volt, melynek forgatása közben, 2017-ben az idős színész elhunyt. A 46 éves Ana Patricia kétszer ment férjhez, és mindkét házasságnak válás lett a vége. Két gyermek édesanyja.

Dominga – Raquel Olmedo

Olmedo idén decemberben ünnepli a 83. születésnapját. A kubai forradalom után menekült Mexikóba. Sikeres énekes és színésznő, aki ma is aktívan dolgozik. Sokáig pletykálták róla, hogy leszbikus, ő egy interjúban úgy válaszolt az ezzel kapcsolatos kérdésekre, hogy szerinte teljesen egyértelmű a válasz, kár is ezt firtatni. „Sosem voltam férjnél, és sosem érdekeltek a férfiak. Bélyegezzenek meg mint leszbikust, vagy fogadjanak el mint színésznőt, nekem mindegy melyik.”

Blanca – Raquel Morell

Esmeralda édesanyja sem sokat változott az elmúlt 23 évben. A 61 éves színésznőnek Fernando Nesme operatőr a férje, gyermekük nem született. A színjátszás mellett nagyon érdekli az asztrológia is.

Graciela – Nora Salinas

Sanyarú sors jutott a sorozatban Gracielának, akit a sírig vitt a fene nagy szerelem. Modell és szépségkirálynő volt, mielőtt színészkedni kezdett. Az Esmeralda mellett közel harminc sorozatban láthatták már a nézők, jelenlegi is kettő telenovellában játszik. A 44 éves Nora kétszer volt házas, és két gyermek anyukája. 

Adrián – Alejandro Ruiz

Az 53 éves Ruiz egyik mellékszerepből ugrik át a másikba, annyit dolgozik. Tulajdonképpen évente forgat legalább két sorozatot, és szabadidejében szelfiket posztol az Instán. Vagy mást. 2014-ben ugyanis csúnya botrányba keveredett egy helyi rádió beszámolója szerint, amikor kiderült, hogy szexuális tartalmú üzeneteket és önkielégítés közben készült fotókat, videókat küldött rajongóinak. A nők később nyilvánosságra hozták ezeket a levelezéseket. A vihar hamar elült, máig nem tudni, hogy lejáratásról volt-e szó.

Dr. Álvaro – Juan Pablo Gamboa

A hoppon maradt szépfiú, aki hiába adta vissza Esmeraldának a látását, nem vezethette oltár elé az imádott asszonyt. Nos, Juan Pablo Gamboa már 53 éves és eddig kétszer volt házas. Egyes lapok szerint négy, más információk szerint öt gyermeke van. Az biztos, hogy a legidősebbek már felnőttek, a kicsik pedig most kezdik az ovit és a sulit.

Friss családi fotók Juan Pablo Gamboa Instagram-oldalán.

Melisio – Ignacio López Tarso

Amikor elkezdtük ezt az anyagot, biztosak voltunk benne, hogy a Melisiót alakító Ignacio López Tarso már elhunyt. Nagyon tévedtünk. A 95 esztendős színész még ma is aktívan játszik színházban és sorozatban. Egyetlen fiúgyermek édesapja.

Fátima – Laura Zapata

Laura Zapata mondhatni mindig a kibírhatatlan anyós szerepét kapja az élettől a sorozatokban. A 64 éves Zapata elvált, két gyermek édesanyja. A szintén színésznő Thália féltestvére. A dráma neki is kijutott az életben. 18 évvel ezelőtt egyik testvérével együtt elrabolta egy bűnbanda. A testvérekért ötmillió dollárt követeltek, de a családból senki nem reagált a követelésre. Zapatának úgy sikerült kiszabadulnia, hogy ígéretet tett elrablóinak a pénz átadására, testvére még további egy hónapig raboskodott. Az összeget végül Thália kifizette, de azt kérte Laurától, hogy soha sem sorozatban, sem színházban ne játssza el az elrablását. Ő azonban már két évvel később színdarabot írt belőle. A világsztárrá vált Thália pedig azóta sem hívta fel telefonon.

Kolléganőjével, Raquel Morell színésznővel gyakran összejárnak.

Lucio  Malaver – Salvador Pineda

A 68 éves Pineda nagyon magának való életet él, de sorozatokban még ma is látható. Feleségétől is elvált, és közös lányukkal is csak nagyon ritkán lehet látni. Azért a kalapokhoz az Esmeralda óta ragaszkodik.

José Armando – Fernando Colunga

Fernando Colunga jövőre ünnepelheti az 55. születésnapját. Egyébként szeret is partikra járni. Bár igazán sokat talán a nálunk vendégeskedő Gabriela Spanic tudna mesélni róla, hiszen partnerek voltak a Paula és Paulinában, azért mi is megpróbáltunk kideríteni róla néhány újdonságot. Nos, ahogyan az látható, nagyon sokat fogyott, és az arcát is, mondjuk úgy, hogy feszesen tartja. 

Szívesen pózol más hírességekkel, ha rendezvényre megy, így például Cannes-ban egyszer Sylvester Stallone társaságában készült róla kép. De hatalmas örömet szerezett a török és a mexikói sorozatok kedvelőinek, amikor a Szulejmánból megismert Meryem Üzerlivel mosolygott a kamerába.

Azt mondja, azért nem nyaggatja a sajtó a magánéletével kapcsolatos kérdésekkel, mert unalmas, hétköznapi életet él. Egy biztos, a párkapcsolatait hatalmas homály fedi.

Esmeralda – Leticia Calderón

Az 53 éves színésznő semmit nem veszített a varázsából. Bár egy időszakban rövid frizurája volt, mostanában ismét a hosszabb hajra esküszik. Jelenleg két sorozatban is főszerepet játszik.

Leticia kétszer volt házas. Még 1997-ben, az Esmeralda bemutatójának évében ment feleségül Marcos Lópezhez, de házasságuk három évvel később befuccsolt. 2003-ban ismét kimondta az igent, akkori választottja Juan Collado volt, akivel két közös gyermekük is született, ám idővel ez a házassága is véget ért. Idősebb fia, Luciano Down-szindrómás, erről a színésznő mindig is nyíltan beszélt.

Akik már nincsenek köztünk

Dionisio karakterét a kezdeti epizódokban Juan Carlos Serrán alakította, aki 2016-ban hunyt el. Tőle Rafael Amador vette át a szerepet. 

Crisanta megformálója Dina de Marco, nem sokkal a finálé után, 1998-ban hunyt el.

A kőszívű édesapa, Don Rodolfo, vagyis Enrique Lizalde 2013-ban halt meg.

Akkor és most:

-   24 éves lett a Sabrina, a tiniboszorkány sorozat – Így élnek most a szereplők!
-   Akkor és most! Így néznek ki ma a Xéna főszereplői
-   Emlékszel még rá? Így néz ki ma A homok titkai főszereplője
-   Így él ma a Topmodell főszereplője, Malu Mader
-   17 éve kezdődött a Narancsvidék sorozat – Mégis hová tűntek a szereplők?
Esmeralda akkor és most sorozat Leticia Calderón Fernando Colunga